31997L0021
L 125/31
JURNALUL OFÍCIAL AL UNIUNII EUROPENE
DIRECTIVA 97/21/CE A COMISIEI
din 18 aprilie 1997
de adaptare la progresul tehnic a Directivei 80/1269/CEE a Consiliului privind apropierea legislațiilor statelor membre referitoare la puterea motoarelor autovehiculelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 80/1269/CEE a Consiliului din 16 decembrie 1980 privind apropierea legislațiilor statelor membre referitoare la puterea motoarelor autovehiculelor (1), astfel cum a fost modificată ultima dată prin Directiva 89/491/CEE a Comisiei (2) și, în special, articolul 3 al celei dintâi,
întrucât Directiva 80/1269/CEE este una din directivele speciale ale procedurii de omologare CE de tip instituită de Directiva 70/156/CEE a Consiliului din 6 februarie 1970 privind apropierea legislațiilor statelor membre referitoare la omologarea de tip a autovehiculelor și a remorcilor acestora (3), astfel cum a fost modificată ultima dată prin Directiva 96/79/CE a Parlamentului European și a Consiliului (4); întrucât, în consecință, dispozițiile prevăzute de Directiva 70/156/CEE privind sistemele, componentele și unitățile tehnice separate ale autovehiculelor se aplică Directivei 80/1269/CEE;
întrucât, în special în conformitate cu articolul 3 alineatul (4) și articolul 4 alineatul (3) din Directiva 70/156/CEE, este necesar ca fiecărei directive speciale să i se anexeze o fișă de informații, care conține elementele relevante din anexa I la Directiva 70/156/CEE, precum și un certificat de omologare de tip în temeiul anexei VI la Directiva 70/156/CEE, astfel încât omologarea de tip să poată fi informatizată;
întrucât prezentele modificări se referă numai la dispozițiile administrative cuprinse în Directiva 80/1269/CEE; întrucât, în consecință nu este necesară anularea omologărilor existente în conformitate cu Directiva 80/1269/CEE, nici interzicerea înmatriculării, vânzării și introducerii în circulație a vehiculelor noi reglementate de astfel de omologări;
întrucât măsurile prevăzute în prezenta directivă sunt conforme cu avizul Comitetului pentru adaptarea la progresul tehnic instituit prin Directiva 70/156/CEE,
ADOPTĂ PREZENTA DIRECTIVĂ:
Articolul 1
Directiva 80/1269/CEE se modifică după cum urmează:
1.
articolul 1 se înlocuiește cu următorul text:
„Articolul 1
În sensul prezentei directive, prin «vehicul» se înțelege orice autovehicul destinat utilizării pe șosea, cu sau fără caroserie, cu cel puțin patru roți și o viteză maximă constructivă de peste 25 km/h, cu excepția vehiculelor care se deplasează pe șine, a tractoarelor agricole și forestiere și a tuturor mașinilor mobile.”;
2.
la articolul 2, „anexelor I și II” se înlocuiește cu „anexelor relevante”;
3.
anexele se modifică în conformitate cu anexa la prezenta directivă.
Articolul 2
Începând cu 1 octombrie 1997, statele membre:
-
nu mai acordă omologare CE de tip în conformitate cu articolul 4 alineatul (1) din Directiva 70/156/CEE;
-
pot refuza acordării omologării naționale de tip
pentru un tip nou de vehicul, din motive legate de puterea motorului, dacă puterea motorului nu a fost determinată în conformitate cu Directiva 80/1269/CEE, astfel cum a fost modificată de prezenta directivă.
Prezenta directivă nu anulează nici o omologare acordată anterior în temeiul Directivei 80/1269/CEE, nici nu împiedică prelungirea acestor omologări în condițiile directivei în temeiul căreia au fost acordate inițial.
Articolul 3
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 30 septembrie 1997. Statele membre informează de îndată Comisia cu privire la aceasta.
Atunci când statele membre adoptă aceste dispoziții, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Articolul 5
Prezenta directivă se adresează statelor membre.
Adoptată la Bruxelles, 18 aprilie 1997.